text: SønderjyskE siger farvel til Florian Hart
  30 januar 2014 kl. 05.31
  Superligaklubben SønderjyskE har med omgående virkning solgt forsvarsspilleren Florian Hart til den østrigske ligaklub SV Grödig.
  Den 23-årige back ville, ifølge sportschef Ole Nielsen, gerne tilbage til hjemlandet og familien:
  - Vi er kede af at sige farvel til Florian Hart, som har leveret en flot indsats i den lyseblå trøje. Han havde kontrakt i endnu halvanden sæson - men havde et stort ønske om at komme tilbage til Østrig, kæresten og familien.
  - Vi kunne have forholdt os til kontrakten. På den anden side lægger vi i SønderjyskE stor vægt på, at vores spillere trives og får en hverdag til at fungere, siger sportschef Ole Nielsen.
  Klubberne ønsker ikke at oplyse detaljer om overgangssummen i forbindelse med klubskiftet.
  